Mooimaaksessie – Marieta Aucamp (65): 'Dis nooit te laat om gesonder te begin lewe nie'
JY LEES NOU Mooimaaksessie – Marieta Aucamp (65): 'Dis nooit te laat om gesonder te begin lewe nie'
Toe Marieta Aucamp 65 jaar oud geword het, het sy besluit dat sy dadelik gesonder wil begin lewe. Sy het ook toe 10kg verloor. Deesdae hou dié oud-onderwyser haarself besig met aktiwiteite soos kunsklasse, onthaal en tuinmaak. Én sy het haar vrees vir die kamera met dié mooimaaksessie oorkom.
Marieta se voor- en ná-foto
Wat sê Marieta?
Hoe het jy besluit op 'n mooimaaksessie?
Toe ek 65 geword het, het ek vir die eerste keer in my lewe by 'n gim aangesluit en 'n gesonde dieet begin volg. Ek het 10 kg verloor en toe het my dogter besluit om my met 'n mooimaaksessie te bederf.
Beskryf jou klerestyl en wat jy intussen wysgeraak het
My klerestyl is klassiek en stylvol. Ek het egter nou gesien dat ek by swart, grys en blou vasgehaak het. Ek gaan beslis nou my klerekas met meer kleur ophelder.
Ek was baie gestres want ek het nog nooit 'n mooi foto van myself gesien nie. Die span was fantasties en het my soos 'n ster laat voel.
Dit het my vrees vir kameras in 'n groot mate laat verdwyn en my selfvertroue 'n hupstoot gegee.
Marieta het die mooiste groot glimlag wat haar warm persoonlikheid komplementeer. Ek het vir haar 'n pienk lip met bruin ondertoon gegee. Deur die donker onder haar oë te verbloem met Bobbi Brown se "corrector en concealer" het Marieta nou 'n vars voorkoms.
Marieta was 'n besonderse transformasie. Sy het vooraf genoem dat sy hou van pakkies dra. Ek het besluit om vir haar klere te kies wat totaal en al iets anders is as waaraan sy gewoond is. Sy het gestraal in die oorvourok in skakerings van groen. Ek het bypassende juweliersware gekies wat die uitrusing goed afgerond het. Marieta het ook baie mooi in die turkoois bloes met die serp gelyk.
Met die laaste uitrusting het Marieta gesê dit is iets wat sy self sou kies. Die bloes van swart en wit sjiffon het gesorg vir 'n moderne voorkoms. Marieta het so baie van die uitrustings gehou dat sy dit sommer gekoop het!
Marieta is vreeslik kamera-sku, maar ons span het haar sommer gou op haar gemak laat voel. Ons het elke stap van die fotosessie verduidelik en vir haar gesê hoe om te staan. Sy het sommer gou agtergekom dat dit nie so skrikwekkend voor die lens is nie! Sy het lekker model gespeel en heeltyd grappies gemaak. Dit was 'n fees om haar vir 'n dag te kon pamperlang.
Dit was vir my baie hartseer toe sy aan die begin van die sessie noem dat sy nie eers een mooi foto van haarself het nie! Ek was so bly om hierdie sessie vir haar te kon doen en vir haar te wys dat elke vrou mooi kan lyk op 'n foto!